CELEX: 52021PC0320
Language: sl
Date: 2021-07-16
Title: Predlog SKLEP SVETA o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani, v zvezi s podaljšanjem strateških prednostnih nalog EU in Tunizije, dokler EU in Tunizija ne sprejmeta novih posodobljenih skupnih dokumentov

EVROPSKA KOMISIJA
            Bruselj, 16.7.2021
            COM(2021) 320 final
            2021/0225(NLE)
            Predlog
            SKLEP SVETA 
            o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani, v zvezi s podaljšanjem strateških prednostnih nalog EU in Tunizije, dokler EU in Tunizija ne sprejmeta novih posodobljenih skupnih dokumentov
            
               
         
         
            
               OBRAZLOŽITVENI MEMORANDUM
            
            
               1.Predmet urejanja predloga
            
            
               Ta predlog se nanaša na sklep o stališču, ki naj se v imenu Unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani, v zvezi s predvidenim sprejetjem sklepa o podaljšanju strateških prednostnih nalog EU in Tunizije, dokler EU in Republika Tunizija ne sprejmeta novih posodobljenih skupnih dokumentov.
            
            
               2.Ozadje predloga
            
            
               2.1.Sporazum o pridružitvi 
            
            
               Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani (v nadaljnjem besedilu: Sporazum o pridružitvi) je bil podpisan 17. julija 1995 in je začel veljati 1. marca 1998. Sporazum o pridružitvi je pravna podlaga za dvostranske odnose med EU in Tunizijo. Cilji Sporazuma so:
            
            
               –zagotoviti ustrezno osnovo za politični dialog med pogodbenicama, ki omogoča razvoj tesnih odnosov na vseh področjih, ki so po njunem mnenju pomembni za takšen dialog, 
            
            
               –vzpostaviti pogoje postopne liberalizacije trgovine blaga, storitev in kapitala, 
            
            
               –pospešiti trgovino in širjenje medsebojno usklajenih gospodarskih in socialnih odnosov med pogodbenicama, predvsem z dialogi in sodelovanjem za pospešitev razvoja in blaginje Tunizije in njenih državljanov, 
            
            
               –spodbujati povezovanje držav skupine Magreb s pospeševanjem trgovine in sodelovanja med Tunizijo in drugimi državami te regije, 
            
            
               –pospeševati gospodarsko, socialno, kulturno in finančno sodelovanje. 
            
            
               2.2.Pridružitveni svet
            
            
               Ustanovi se Pridružitveni svet, ki se sestaja na ministrski ravni enkrat letno in kadar to zahtevajo okoliščine, na pobudo njegovega predsednika in v skladu s pogoji, določenimi v njegovem poslovniku. Pridružitveni svet preverja vsa pomembnejša vprašanja v okviru Sporazuma o pridružitvi in vsa ostala dvostranska ali mednarodna vprašanja, ki so v obojestranskem interesu.
            
            
               Pridružitveni svet sestavljajo člani Sveta Evropske unije in člani Komisije Evropskih skupnosti na eni strani ter člani vlade Republike Tunizije na drugi.
            
            
               Pridružitveni svet sprejme svoj poslovnik. V skladu z določbami njegovega poslovnika mu izmenično predsedujeta član Sveta Evropske unije in član vlade Republike Tunizije. 
            
            
               Sprejete odločitve so zavezujoče za pogodbenici, ki sprejmeta potrebne ukrepe za njihovo izvajanje. Pridružitveni svet lahko tudi daje ustrezna priporočila. 
            
            
               2.3.Predvideni akt Pridružitvenega sveta 
            
            
               Pridružitveni svet bo sprejel sklep o podaljšanju strateških prednostnih nalog EU in Tunizije, določenih za obdobje 2018–2020, dokler EU in Republika Tunizija ne sprejmeta novih posodobljenih skupnih dokumentov. V skladu s členom 10 poslovnika Pridružitvenega sveta se sklep sprejme z medsebojnim soglasjem pogodbenic in se lahko sprejme s pisnim postopkom, če se pogodbenici s tem strinjata.
            
            
               3.Stališče, ki se zastopa v imenu Unije
            
         
         
            
               Stališče, ki naj se v imenu Evropske unije zastopa v Pridružitvenem svetu, ustanovljenem s Sporazumom o pridružitvi, v zvezi s sprejetjem sklepa o podaljšanju prednostnih nalog partnerstva med EU in Tunizijo, temelji na besedilu sklepa, priloženega temu sklepu. 
            
            
               EU in Tunizija sta se s Sklepom št. 1/2018 Pridružitvenega sveta z dne 9. novembra 2018 dogovorili o strateških prednostnih nalogah, da bi podprli in okrepili demokratično tranzicijo in socialno-ekonomski razvoj Tunizije v obdobju 2018–2020. 
            
            
               V okviru potekajočega procesa obnove partnerstva EU z južnim sosedstvom ter po sprejetju večletnega finančnega okvira za obdobje 2021–2027 in novega Instrumenta za sosedstvo ter razvojno in mednarodno sodelovanje se za leto 2021 načrtuje priprava in sprejetje novih posodobljenih skupnih dokumentov z državami južnega sosedstva, vključno s Tunizijo. V tem okviru in da bi se izognili vrzeli med iztekom strateških prednostnih nalog EU in Tunizije ter sprejetjem novih strateških prednostnih nalog, je v interesu pogodbenic, da sedanje strateške prednostne naloge partnerstva podaljšata do sprejetja novih posodobljenih prednostnih nalog. 
            
            
               4.Pravna podlaga
            
            
               4.1.Postopkovna pravna podlaga
            
            
               4.1.1.Načela
            
            
               Člen 218(9) Pogodbe o delovanju Evropske unije (PDEU) ureja sklepe o določitvi „stališč, ki naj se v imenu Unije zastopajo v organu, ustanovljenem s sporazumom, kadar ta organ sprejema akte s pravnim učinkom, razen aktov o spremembah ali dopolnitvah institucionalnega okvira sporazuma“.
            
            
               Pojem „akti s pravnim učinkom“ vključuje tudi akte, ki imajo pravni učinek zaradi pravil mednarodnega prava, ki veljajo za zadevni organ. Vključuje tudi instrumente, ki nimajo zavezujočega učinka v mednarodnem pravu, a lahko „odločilno vpliva[jo] na vsebino ureditve, ki jo [sprejme] zakonodajalec Unije“
                  1
               .
            
            
               4.1.2.Uporaba v obravnavanem primeru
            
            
               Pridružitveni svet je organ, ustanovljen s sporazumom, in sicer s Sporazumom o pridružitvi.
            
            
               Akt, ki naj bi ga sprejel Pridružitveni svet, je akt s pravnim učinkom. Predvideni akt ima pravne učinke, saj bo podaljšal sedanje strateške prednostne naloge do sprejetja novih posodobljenih skupnih dokumentov. 
            
            
               Postopkovna pravna podlaga za predlagani sklep je zato člen 218(9) PDEU.
            
            
               4.2.Materialna pravna podlaga
            
            
               4.2.1.Načela
            
            
               Materialna pravna podlaga za sklep v skladu s členom 218(9) PDEU je odvisna predvsem od cilja in vsebine predvidenega akta, glede katerega naj bi se v imenu Unije zastopalo stališče. Če ima predvideni akt dva cilja ali elementa in je eden od teh ciljev ali elementov glavni, drugi pa postranski, mora sklep po členu 218(9) PDEU temeljiti na samo eni materialni pravni podlagi, in sicer na tisti, ki se zahteva za glavni ali prevladujoči cilj ali element.
            
            
               4.2.2.Uporaba v obravnavanem primeru
            
            
               Glavni cilj in vsebina predvidenega akta se nanašata na sodelovanje s tretjo državo v okviru pridružitvenega sporazuma in evropske sosedske politike.
            
            
               Materialna pravna podlaga za predlagani sklep je zato člen 217.
            
            
               4.3.Zaključek
            
            
               Pravna podlaga predlaganega sklepa bi moral biti člen 217 PDEU v povezavi s členom 218(9) PDEU.
            
         
         
            
               5.Objava predvidenega akta
            
            
               Glede na to, da bo akt Pridružitvenega sveta spremenil trajanje veljavnosti strateških prednostnih nalog EU in Tunizije, bi ga bilo treba po sprejetju objaviti v Uradnem listu Evropske unije.
            
            
               2021/0225 (NLE)
            
            
               Predlog
            
            
               SKLEP SVETA
            
            
               o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani, v zvezi s podaljšanjem strateških prednostnih nalog EU in Tunizije, dokler EU in Tunizija ne sprejmeta novih posodobljenih skupnih dokumentov
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije in zlasti člena 217 v povezavi s členom 218(9) Pogodbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani je bil podpisan 17. julija 1995 in je začel veljati 1. marca 1998
                  2
               .
            
            
               (2)Strateške prednostne naloge EU in Tunizije je Pridružitveni svet sprejel 9. novembra 2018
                  3
               .
            
            
               (3)Obe strani sta se z izmenjavo pisem dogovorili, da strateške prednostne naloge EU in Tunizije kot vodilni dokument za utrditev partnerstva veljajo do sprejetja novih posodobljenih skupnih dokumentov. 
            
            
               (4)V skladu s členom 80 Evro-mediteranskega sporazuma lahko Pridružitveni svet sprejema sklepe za namen doseganja ciljev Sporazuma.
            
            
               (5)Pridružitveni svet bo s pisnim postopkom sprejel sklep o podaljšanju strateških prednostnih nalog, dokler EU in Tunizija ne sprejmeta novih posodobljenih skupnih dokumentov.
            
            
               (6)Primerno je določiti stališče, ki naj se v imenu Unije zastopa v Pridružitvenem svetu, saj bo sklep za Unijo zavezujoč –
            
            
               SPREJEL NASLEDNJI SKLEP:
            
            
               Člen 1
            
            
               Stališče, ki se v imenu Unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi, v zvezi s podaljšanjem strateških prednostnih nalog EU in Tunizije, dokler EU in Tunizija ne sprejmeta novih posodobljenih skupnih dokumentov, temelji na osnutku sklepa Pridružitvenega sveta EU-Tunizija, priloženega temu sklepu.
            
            
               Člen 2
            
         
         
            
               Ta sklep je naslovljen na Komisijo.
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        Sodba Sodišča z dne 7. oktobra 2014, Nemčija/Svet, C-399/12, ECLI:EU:C:2014:2258, točke 61 do 64. 
               
               
                  
                     (2)
                  
                        SKLEP SVETA IN KOMISIJE z dne 26. januarja 1998 o sklenitvi Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi (UL L 97, 30.3.1998, str. 1).
               
               
                  
                     (3)
                  
                        Sklep št. 1/2018 Pridružitvenega sveta EU-Tunizija z dne 9. novembra 2018 o sprejetju strateških prednostnih nalog EU in Tunizije za obdobje 2018–2020 (UL L 293, 20.11.2018, str. 39).
               
            
      
    ---documentbreak--- 
      
         
               EVROPSKA KOMISIJA
            Bruselj, 16.7.2021
            COM(2021) 320 final
            PRILOGA 
            k
            Predlogu SKLEPA SVETA
            o stališču, ki se v imenu Evropske unije zastopa v Pridružitvenem svetu, ustanovljenem z Evro-mediteranskim sporazumom o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani, v zvezi s podaljšanjem strateških prednostnih nalog EU in Tunizije, dokler EU in Tunizija ne sprejmeta novih posodobljenih skupnih dokumentov
            
               
         
         
            
               PRILOGA 
            
            
            
               SKLEP št. xx/2021 PRIDRUŽITVENEGA SVETA EU-TUNIZIJA 
                  
               z dne [dd/mm/llll] 
                  
               o soglasju glede podaljšanja strateških prednostnih nalog EU in Tunizije
            
            
            
            
               PRIDRUŽITVENI SVET EU-TUNIZIJA JE –
            
            
               ob upoštevanju Evro-mediteranskega pridružitvenega sporazuma o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani (v nadaljnjem besedilu: Evro-mediteranski sporazum),  
            
            
               ob upoštevanju naslednjega:
            
            
               (1)Evro-mediteranski sporazum o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi strani je bil podpisan 17. julija 1995 in je začel veljati 1. marca 1998
                  1
               .
            
            
               (2)V skladu s členom 80 Evro-mediteranskega sporazuma lahko Pridružitveni svet sprejema sklepe za namen doseganja ciljev Sporazuma.
            
            
               (3)Člen 90 Sporazuma določa, da pogodbenici sprejmeta vse splošne ali posebne ukrepe, potrebne za izpolnjevanje svojih obveznosti iz Sporazuma, ter poskrbita za doseganje ciljev, določenih s tem sporazumom.
            
            
               (4)S Sklepom št. 1/2018 Pridružitvenega sveta z dne 9. novembra 2018 sta se EU in Tunizija dogovorili o strateških prednostnih nalogah za usmerjanje partnerstva v obdobju 2018–2020
                  2
               . 
            
            
               (5)Obe strani sta se z izmenjavo pisem dogovorili, da strateške prednostne naloge EU in Tunizije kot vodilni dokument za utrditev partnerstva veljajo do sprejetja novih posodobljenih skupnih dokumentov.
            
            
               (6)Člen 10 poslovnika Pridružitvenega sveta določa možnost sprejemanja sklepov s pisnim postopkom med zasedanji, če se pogodbenici s tem strinjata –
            
            
               SPREJEL NASLEDNJI SKLEP:
            
            
               Člen 1
            
            
               Pridružitveni svet s pisnim postopkom sklene, da se strateške prednostne naloge EU in Tunizije, priložene Sklepu št. 01/2018 z dne 9. novembra 2018, podaljšajo, dokler EU in Tunizija ne sprejmeta novih posodobljenih skupnih dokumentov.
            
            
               Člen 2
            
            
               Ta sklep začne veljati na dan sprejetja.
            
         
         
            
               V xx, [dan mesec leto]
            
            
            
                  Za Pridružitveni svet
            
            
         
         
            
                  
                     (1)
                  
                        SKLEP SVETA IN KOMISIJE z dne 26. januarja 1998 o sklenitvi Evro-mediteranskega sporazuma o pridružitvi med Evropskimi skupnostmi in njihovimi državami članicami na eni strani in Republiko Tunizijo na drugi (UL L 97, 30.3.1998, str. 1).
               
               
                  
                     (2)
                  
                        Sklep št. 1/2018 Pridružitvenega sveta EU-Tunizija o sprejetju strateških prednostnih nalog EU in Tunizije za obdobje 2018–2020 (UL L 293, 20.11.2018, 39).